SUTARTIS

DĖL APMOKESTINAMOSIOS PAKUOTĖS ATLIEKŲ TVARKYMO ORGANIZAVIMO

Vilnius, 201\_\_ m. \_\_\_\_\_\_\_\_ \_\_ d., Nr. \_\_\_\_

[pavadinimas], juridinio asmens kodas [kodas], buveinės adresas [adresas] (toliau – **Pavedimo davėjas**), atstovaujama [pareigos, vardas, pavardė], veikiančio pagal [pagrindas], ir

**VšĮ „Gamtos ateitis“**, juridinio asmens kodas 303208956, registruotos buveinės adresas Arimų g. 18 Vilnius (toliau – **Organizacija**), atstovaujama direktoriaus Karolio Šiaudkulio, veikiančio pagal įstatus, ir

toliau Organizacija ir Pavedimo davėjas kartu vadinami **Šalimis**, o kiekvienas atskirai **Šalimi**, sudarė šią pavedimo sutartį dėl apmokestinamosios pakuotės atliekų tvarkymo organizavimo (toliau – **Sutartis**):

1. **SĄVOKOS**
	1. Sutartyje vartojamos sąvokos ir apbrėžimai, išskyrus, jeigu Sutarties kontekstas aiškiai neapibrėžia kitos reikšmės, aiškinami taip:
		1. **Elektroninė sistema** - Organizacijos įdiegta elektroninė duomenų pateikimo sistema, kurioje Pavedimo davėjas pateikia informaciją apie planuojamą išleisti į vidaus rinką per einamuosius kalendorinius metus apmokestinamosios pakuotės kiekį, taip pat informaciją apie per kiekvieną ketvirtį išleistą į rinką apmokestinamosios pakuotės kiekį, o Organizacija šią informaciją patvirtina;
		2. **Gamintojų ir importuotojų pareigos** – Lietuvos Respublikos pakuočių ir pakuočių atliekų tvarkymo įstatyme ir Lietuvos Respublikos atliekų tvarkymo įstatyme nustatytos gamintojų ir importuotojų pareigos, kurias gamintojai ir importuotojai Sutartimi paveda kolektyviai vykdyti Organizacijai: (1) organizuoti rūšiuojamąjį surinkimą, vežimą, paruošimą naudoti, naudojimą visų pakuočių atliekų, kurios susidarė naudojant gamintojų ir importuotojų tiektus Lietuvos Respublikos vidaus rinkai supakuotus gaminius, ir (ar) dalyvauti organizuojant tokių atliekų tvarkymą savivaldybių organizuojamose komunalinių atliekų tvarkymo sistemose; (2) aplinkos ministro nustatyta tvarka šviesti ir informuoti visuomenę pakuočių atliekų tvarkymo klausimais: apie netinkamo pakuočių atliekų tvarkymo žalą aplinkai ir žmonių sveikatai, pakuočių atliekų tvarkymo galimybes ir pan.; (3) apmokėti pakuočių atliekų surinkimo, vežimo, paruošimo naudoti ir naudojimo išlaidas, taip pat visuomenės informavimo organizavimo ir vykdymo išlaidas; (4) kitos Lietuvos Respublikos pakuočių ir pakuočių atliekų įstatyme, Lietuvos Respublikos atliekų įstatyme bei kituose teisės aktuose nustatytos gamintojų ir importuotojų, išleidžiančių į rinką gaminius, supakuotus į apmokestinamąją pakuotę, pareigos, kurias gamintojų ir importuotojų naudai pavesta vykdyti Organizacijai;
		3. **Kontrolės taryba** – pagal Lietuvos Respublikos pakuočių ir pakuočių atliekų tvarkymo įstatymo reikalavimus sutartinių įsipareigojimų kontrolei atlikti sudaryta taryba, į kurią, įtraukiamas vienodas Organizacijos, pakuočių atliekų surinkėjų ir pakuočių atliekų naudotojų ir eksportuotojų asociacijų atstovų skaičius, taip pat vienas Lietuvos savivaldybių asociacijos atstovas ir vienas Lietuvos Respublikos aplinkos ministerijos atstovas;
		4. **Mokestis** – Lietuvos Respublikos mokesčio už aplinkos teršimą įstatyme nustatytas mokestis už aplinkos teršimą pakuotės atliekomis, kurio mokėtoju laikomas Pavedimo davėjas;
		5. **Pakuočių atliekų tvarkymo užduotys** – teisės aktuose nustatytu būdu (-ais) sutvarkytas pakuotės atliekų kiekis, kurį sutvarkius teisės aktai suteikia Pavedimo davėjui teisę pasinaudoti Mokesčio už aplinkos teršimą įstatyme nustatytomis Mokesčio lengvatomis;
		6. **Paslaugos** – Organizacijos ir (ar) Organizacijos pavedimu trečiųjų asmenų atliekami veiksmai vykdant Gamintojų ir importuotojų pareigas ir Organizacijos įsipareigojimus pagal šią Sutartį, siekiant įgyvendinti Pakuočių atliekų tvarkymo užduotis;
		7. **Patvirtinantis dokumentas** – Lietuvos Respublikos Vyriausybės ar jos įgaliotos institucijos nustatytas dokumentas, patvirtinantis pakuočių atliekų sutvarkymą;
		8. **Subteikėjas** – tretysis asmuo, kurį šia Sutartimi prisiimtiems įsipareigojimams vykdyti, pasitelkia Organizacija;
		9. **Sutartis** - reiškia šią Sutartį dėl apmokestinamosios pakuotės atliekų tvarkymo organizavimo ir kitų gamintojų ir importuotojų pareigų vykdymo;
		10. **Užsakymas** – Pavedimo davėjo raštu arba per Elektroninę sistemą teikiami kreipimaisi į Organizaciją ir šio kreipimosi patikslinimai, kuriais pavedama Organizacijai kolektyviai organizuoti pakuočių atliekų tvarkymą ir Pakuočių atliekų tvarkymo užduoties įvykdymą, nurodant informaciją apie visą išleistą ir (arba) planuojamą per kalendorinius metus išleisti į vidaus rinką pakuotės kiekį (pagal pakuotės rūšis);
		11. **Užsakymo patvirtinimas** – Organizacijos įsipareigojimas suorganizuoti Užsakyme nurodytos pakuotės atliekų rūšies ir kiekio sutvarkymą per Sutartyje nurodytą laikotarpį.
	2. Kitos Sutartyje vartojamos sąvokos aiškinamos taip, kaip jos apibrėžtos Lietuvos Respublikos pakuočių ir pakuočių atliekų tvarkymo įstatyme, Lietuvos Respublikos atliekų tvarkymo įstatyme, Lietuvos Respublikos mokesčio už aplinkos teršimą įstatyme ir kituose pakuočių atliekų tvarkymą reglamentuojančiuose teisės aktuose.
2. **sutarties dalykas**
	1. Organizacija įsipareigoja teikti Paslaugas šioje Sutartyje nustatytomis sąlygomis ir tvarka, t.y. kolektyviai organizuoti pakuočių atliekų tvarkymą vadovaujantis Lietuvos Respublikos atliekų tvarkymo įstatymu ir Lietuvos Respublikos pakuočių ir pakuočių atliekų tvarkymo įstatymu, o Pavedimo davėjas įsipareigoja apmokėti už suteiktas paslaugas šioje Sutartyje nustatytomis sąlygomis ir tvarka.
3. **ŠALIŲ PAREIŠKIMAI IR PATVIRTINIMAI**
	1. Kiekviena Šalis pareiškia kitai Šaliai, kad yra tinkamai įsteigta, turi reikalingus leidimus ir (ar) licencijas veiklai vykdyti, veikia teisėtai, pagal Lietuvos Respublikos įstatymus.
	2. Šalys supranta ir patvirtina, kad ši Sutartis sudaryta siekiant įgyvendinti gamintojų ir importuotojų pareigas kolektyviai organizuoti pakuočių atliekų tvarkymą, tinkamai įvykdyti Pakuočių atliekų tvarkymo užduotis ir įgyti teisę pasinaudoti Lietuvos Respublikos mokesčio už aplinkos teršimą įstatyme įtvirtintomis Mokesčio lengvatomis.
	3. Pavedimo davėjas yra informuotas ir supranta, kad Organizacija, siekdama įvykdyti gamintojų ir (ar) importuotojų, pavedusių Organizacijai organizuoti apmokestinamosios pakuotės atliekų tvarkymą taip, kad būtų įvykdytos Pakuočių atliekų tvarkymo užduotys, planuoja savo veiklą atsižvelgdama į visų gamintojų ir (ar) importuotojų, davusių pavedimą Organizacijai, interesus.
4. **ŠALIŲ TEISĖS IR PAREIGOS**
	1. Organizacija įsipareigoja:
		1. tinkamai teikti Paslaugas, kad būtų įvykdytos Pakuočių atliekų tvarkymo užduotys. Tinkamas užduoties įvykdymas suteikia teisę Pavedimo davėjui pasinaudoti Lietuvos Respublikos mokesčio už aplinkos teršimą įstatyme numatytomis Mokesčio lengvatomis.
		2. Paslaugas teikti sąžiningai ir rūpestingai bei taip, kad tai labiausiai atitiktų Pavedimo davėjo interesus;
		3. užtikrinti, kad teisės aktų nustatyta tvarka Pavedimo davėjui ir (ar) kompetentingai institucijai būtų pateiktas Patvirtinantis dokumentas apie Pavedimo davėjo naudai sutvarkytas atitinkamos rūšies pakuotės atliekas;
		4. Paslaugas visiems gamintojams ir (ar) importuotojams, kurie pavedė Organizacijai organizuoti pakuočių atliekų tvarkymą, įskaitant Organizacijos steigėjus ir dalininkus, teikti vienodomis sąlygomis;
		5. teikti informaciją Pavedimo davėjui apie pakuočių atliekų apskaitos, tvarkymo, ženklinimo, mokesčio už aplinkos teršimą pakuotės atliekomis ir kitais su Sutarties vykdymu susijusiais klausimais;
		6. teikti informaciją apie Organizacijos įsipareigojimų pagal šią Sutartį vykdymą ir Pakuočių atliekų tvarkymo užduoties vykdymą;
		7. kontroliuoti Subteikėjų sutartinių įsipareigojimų vykdymą;
		8. remiantis teisės aktų nustatyta tvarka sudaryti galimybę dalyvauti Organizacijos valdyme;
		9. vykdyti pareigas, susijusias su visuomenės švietimu ir informavimu, ir skirti ne mažiau kaip 3 procentus gautų pajamų visuomenės švietimui ir informavimui atliekų tvarkymo klausimais;
		10. apdrausti savo civilinę atsakomybę ir Pavedimo davėjui pateikti civilinės atsakomybės draudimo sutarties kopiją;
		11. esant Pavedimo davėjo sutikimui, atstovauti Pavedimo davėjo interesams santykiuose su valstybės ir vietos savivaldos institucijomis ir Lietuvos Respublikos teismuose;
		12. vykdyti kitas Sutartyje ir Lietuvos Respublikos teisės aktuose nustatytas Organizacijos pareigas.
	2. Organizacija turi teisę:
		1. savo nuožiūra ir (ar) teisės aktų nustatyta tvarka pasitelkti Subteikėjus, be atskiro pranešimo Pavedimo davėjui, tačiau Organizacija visais atvejais išlieka atsakinga už Subteikėjų veiksmus ir įsipareigoja atlyginti dėl Subteikėjų veiksmų ar neveikimo Pavedimo davėjo patirtus tiesioginius nuostolius;
		2. sustabdyti įsipareigojimų pagal šią Sutartį vykdymą, jeigu Pavedimo davėjas šioje Sutartyje nustatytais terminais neapmoka už suteiktas Paslaugas, jeigu Organizacija apie tai Pavedimo davėją informavo raštu ir Pavedimo davėjas per papildomai nustatytą terminą neįvykdo savo įsipareigojimų.
	3. Pavedimo davėjas įsipareigoja:
		1. už tinkamai suteiktas Paslaugas apmokėti Sutartyje nustatyta tvarka ir terminais;
		2. pateikti Užsakymą ir teisingą informaciją apie į Lietuvos rinką planuojamą išleisti (išleistą) apmokestinamosios pakuotės kiekį (pagal pakuotės rūšis);
		3. paaiškėjus aplinkybėms, galinčios įtakoti šios Sutarties vykdymą, apie tai nedelsiant informuoti Organizaciją;
		4. vykdyti kitas Sutartyje ir teisės aktuose nustatytas Pavedimo davėjo pareigas.
	4. Pavedimo davėjas turi teisę:
		1. nustatyta tvarka žymėti išleidžiamų į Lietuvos rinką gaminių pakuotę „Gamtos ateitis“ ženklu, patvirtinančiu tai, kad Pavedimo davėjas dalyvauja Organizacijos pakuočių atliekų tvarkymo sistemoje;
		2. šios Sutarties nustatyta tvarka gauti informaciją apie Organizacijos veiklą, išskyrus informaciją apie kitų Pavedimo davėjų į vidaus rinką tiektų ar tiekiamų pakuočių kiekį.
5. **UŽSAKYMAI IR PATVIRTINANTYS DOKUMENTAI**
	1. Pavedimo davėjas kiekvienais kalendoriniais metais, iki gruodžio 1 d., pateikia Organizacijai informaciją (Užsakymą) apie per kitus kalendorinius metus planuojamą į vidaus rinką išleisti apmokestinamosios pakuotės kiekį (pagal pakuotės rūšis).
	2. Pavedimo davėjas turi teisę iki einamųjų kalendorinių metų sausio 15 d. pateikti Organizacijai patikslintą informaciją apie planuojamą išleisti į vidaus rinką per einamuosius kalendorinius metus apmokestinamosios pakuotės kiekį (pagal pakuotės rūšis). Jeigu Pavedimo davėjas patikslintos informacijos nepateikia, Organizacija vadovaujasi Sutarties 5.1 p. pateiktu Užsakymu.
	3. Pavedimo davėjas, pasibaigus kiekvienam kalendorinių metų ketvirčiui, ne vėliau kaip per 15 kalendorinių dienų, pateikia Organizacijai patikslintą informaciją apie per praėjusį ketvirtį išleistą į rinką apmokestinamosios pakuotės kiekį (pagal pakuotės rūšis). Šalys susitaria, kad patikslinta informacija apie išleistą į vidaus rinką ir planuojamą išleisti į rinką apmokestinamosios pakuotės kiekį (pagal pakuotės rūšis) gali būti tikslinama ne vėliau kaip iki einamųjų kalendorinių metų gruodžio 10 d.
	4. Pasibaigus kalendoriniams metams, iki sausio 10 d., Pavedimo davėjas pateikia Organizacijai informaciją apie visą per paskutinį kalendorinį metų ketvirtį faktiškai išleistą į vidaus rinką apmokestinamosios pakuotės kiekį.
	5. Organizacija turi teisę nepatvirtinti šios Sutarties 5.3 p. nurodytos patikslintos informacijos apie išleistą į rinką apmokestinamosios pakuotės kiekį, jeigu: (1) patikslinta informacija apie bendrą išleistą į vidaus rinką apmokestinamosios pakuotės kiekį daugiau nei 10 proc. skiriasi nuo Sutarties 5.2 p. nustatyta tvarka pateikto Užsakymo; arba (2) pasibaigus kalendoriniams metams iki sausio 10 d. patikslintas faktiškai išleistas į vidaus rinką per ketvirtą ketvirtį pakuotės skiriasi daugiau nei 3 (trys) proc. nuo informacijos, kuri buvo pateikta iki gruodžio 10 d. (ketvirto ketvirčio patikslinimą). Nurodytu atveju Organizacija turi teisę nepatvirtinti tik tos Užsakymo dalies, kuri skiriasi nuo Pavedimo davėjo pateikto ir Organizacijos patvirtinto Užsakymo.
	6. Užsakymai tikslinami per Organizacijos elektroninę sistemą. Užsakymas tampa neatskiriama Sutarties dalimi ir privalomas (įsigalioja) Šalims kai Organizacija jį patvirtina.
	7. Organizacija gavus Užsakymą ne vėliau kaip per 3 darbo dienas jį patvirtina ir apie tai informuoja Pavedimo davėją per Elektroninę sistemą arba, jei gauto Užsakymo (viso ar dalies) negali įvykdyti per Užsakyme nurodytą laikotarpį, ne vėliau kaip per 3 darbo dienas apie tai raštu informuoja Pavedimo davėją. Tokiu atveju laikoma, kad Paslaugos teikėjas Užsakymo (viso ar dalies) nepatvirtino.
	8. Patvirtinančio dokumento forma ir turinys turi atitikti teisės aktų nustatytus reikalavimus. Patvirtinantis dokumentas laikomas pristatytu, jei jį pasirašytinai priima Pavedimo davėjas, arba Patvirtinantis dokumentas išsiunčiamas Pavedimo davėjui registruotu laišku, arba pateikiamas kitoje laikmenoje (pvz: Elektroninėje sistemoje), arba teisės aktų nustatyta tvarka Organizacija jį pateikia kompetentingai institucijai.
6. **PASLAUGŲ KAINOS NUSTATYMAS IR KEITIMAS**
	1. Organizacija įsipareigoja teikti Paslaugas remiantis Šalių pasirašytame Užsakyme, kuris pridedamas prie šios Sutarties kaip jos priedas, nurodytais įkainiais. Paslaugų įkainiai pateikti eurais už į vieną Pavedimo davėjo į rinką išleistos pakuotės toną.
	2. Šalys susitaria, kad į pagal Sutartį teikiamų Paslaugų kainą yra įskaičiuotos išleistos į vidaus rinką pakuotės atliekų tvarkymo ir tvarkymo organizavimo išlaidos, visuomenės informavimo ir švietimo programos įgyvendinimo išlaidos, Organizacijos veiklos administravimo bei kitų pareigų, numatytų Lietuvos Respublikos atliekų tvarkymo įstatyme, Lietuvos Respublikos pakuočių ir pakuočių atliekų tvarkymo įstatyme ir kituose teisės aktuose, reikalavimų vykdymo išlaidos.
	3. Kiekvienais kalendoriniais metais ne vėliau kaip iki lapkričio 20 d., Organizacija Sutartyje nustatyta tvarka pateikia Pavedimo davėjui Paslaugų įkainius kitiems kalendoriniams metams. Ši informacija yra Organizacijos vienašalis įsipareigojimas šios Sutarties pagrindu organizuoti Pavedimo davėjo Užsakyme (-uose) nurodyto pakuotės atliekų kiekio (pagal pakuotės rūšis) tvarkymą tokiame pranešime nurodytomis pakuotės atliekų tvarkymo organizavimo kainomis. Paslaugų kainos laikomos patvirtintomis nuo to momento, kai Šalys pasirašo Sutarties 5.1 p. nurodytą Užsakymą, kuris pridedamas prie šios sutarties kaip jos priedas.
	4. Organizacija turi teisę vieną kartą per kalendorinius metus vienašališkai pakeisti (sumažinti arba padidinti) einamaisiais kalendoriniais metais nustatytus Paslaugų įkainius, apie tai informuodama visus Pavedimo davėjus raštu ne vėliau kaip prieš 30 (trisdešimt) kalendorinių dienų. Organizacija pranešime Pavedimo davėjams turi pateikti pagrįstą informaciją apie Pakuočių atliekų tvarkymo paslaugų kainos pasikeitimą ir (ar) teisės aktais nustatytų pareigų vykdymo išlaidų pasikeitimą ir (ar) teisės aktais nustatytų naujų pareigų vykdymo išlaidas.
	5. Šalys susitaria, kad PVM sąskaitos-faktūros išrašomos kiekvieną kalendorinį ketvirtį, ne vėliau kaip iki einamojo mėnesio 10 (dešimtos) dienos remiantis Pavedimo davėjo Sutartyje nustatyta tvarka pateiktu ir patvirtinu Užsakymu bei jo patikslinimais. Mokėjimai už Organizacijos suteiktas Paslaugas atliekami pagal pateiktas PVM sąskaitas faktūras per 30 kalendorinių dienų nuo PVM sąskaitos faktūros išrašymo dienos. Šalys gali atskirai susitarti dėl kitokios PVM sąskaitų-faktūrų išrašymo tvarkos.
7. **ATSAKOMYBĖ**
	1. Jei bet kuri iš Šalių nevykdo arba netinkamai vykdo savo šioje Sutartyje nurodytus įsipareigojimus, Sutartį pažeidusi šalis privalo atlyginti kitai Šaliai jos patirtus tiesioginius nuostolius.
	2. Jeigu Pavedimo davėjas praleidžia Sutartyje nustatytus atsiskaitymo terminus, Organizacija turi teisę reikalauti mokėti 0,02 proc. delspinigius nuo laiku nesumokėtos sumos už kiekvieną pradelstą dieną.
	3. Jei Pavedimo davėjas praleidžia Sutartyje nustatytus atsiskaitymo terminus daugiau kaip 30 kalendorinių dienų, Organizacija turi teisę vienašališkai nutraukti Sutartį įspėjusi apie tai Pavedimo davėją raštu prieš 30 kalendorinių dienų, su sąlyga, kad Organizacija prieš tai raštu pareikalavo padengti įsiskolinimą per papildomą terminą, kuris negali būti trumpesnis nei 10 (dešimt) kalendorinių dienų ir Pavedimo davėjas šio Sutarties pažeidimo nepašalino per nustatytą terminą. Nurodytu atveju Organizacija privalo pristatyti Patvirtinantį dokumentą (-us) už tą apmokestinamosios pakuotės atliekų sutvarkytą kiekį, už kurį Pavedimo davėjas yra atsiskaitęs ir (arba), teisės aktų nustatyta tvarka pateikti informaciją kompetentingai institucijai, apie Pavedimo davėjo naudai sutvarkytą apmokestinamosios pakuotės kiekį iki Sutarties nutraukimo.
8. **NENUGALIMA JĖGA (force majeure)**
	1. Sutarties Šalys atleidžiamos nuo dalinio arba visiško šios Sutarties įsipareigojimų vykdymo, jeigu Sutartis nebuvo vykdoma dėl atsiradusių nenugalimos jėgos aplinkybių, t. y. dėl priežasčių, kurių Šalys negalėjo numatyti (potvynis, žemės drebėjimas, karo veiksmai, blokada ir kitos priežastys, kurių pašalinimas nepriklauso nuo Šalių valios ir galimybių), su sąlyga, kad šie veiksmai turėjo tiesioginę įtaką Sutarties vykdymui. Šiuo atveju Sutartis pratęsiama minėtų aplinkybių veikimo laikui.
	2. Šalis, kuri neturi galimybių įvykdyti Sutartyje prisiimtų įsipareigojimų dėl nenugalimos jėgos aplinkybių, per 10 kalendorinių dienų raštiškai praneša kitai Šaliai apie tokias aplinkybes. Šalis, laiku nepranešusi kitai Šaliai apie nenugalimos jėgos aplinkybes, neatleidžiama nuo šioje Sutartyje prisiimtų įsipareigojimų vykdymo.
	3. Jeigu nenugalimos jėgos aplinkybės vyksta daugiau kaip 3 mėnesius, bet kuri iš Šalių turi teisę nutraukti šią Sutartį. Šiuo atveju nei viena Šalis neturi teisės reikalauti iš kitos Šalies apmokėti dėl Sutarties nutraukimo patirtus nuostolius.
9. **KONFIDENCIALUMAS**
	1. Šalys susitaria laikyti konfidencialia bet kokią informaciją ar duomenis, kuri Šalims tapo žinoma vykdant šią Sutartį, įskaitant, bet neapsiribojant, informaciją ir duomenis, kurie pateikiami raštu, žodžiu ar bet kokia kita forma prieš ar po šios Sutarties sudarymo, nepriklausomai nuo to, ar ši informacija yra pažymėta kaip „konfidenciali“, ar ne. Visa informacija apie Pavedimo davėjo vykdomą veiklą, kuri Organizacijai tapo žinoma vykdant šią Sutartį, laikoma konfidencialia informacija (toliau – **Konfidenciali informacija**).
	2. Šalys įsipareigoja: (1) laikyti Konfidencialią informaciją paslaptyje ir jokia forma bei priemonėmis tiesiogiai ar netiesiogiai neviešinti, neplatinti ir neatskleisti Konfidencialios informacijos ar jos dalies jokiems tretiesiems asmenims bei nesudaryti sąlygų, kad Konfidenciali informacija ar jos dalis taptų prieinama tretiems asmenims; (2) naudoti Konfidencialią informaciją išimtinai tik tuo tikslu, kuriuo Konfidenciali informacija buvo pateikta; (3) susipažįstant su Konfidencialia informacija laikyti ją saugiai, apsaugant nuo trečiųjų asmenų priėjimo, įskaitant tinkamą saugumo priemonių parinkimą apsaugant ją nuo faktinio praradimo ar sunaikinimo; (4) nekopijuoti bei kitais būdais ir priemonėmis nefiksuoti ir nedauginti žodžiu, raštu ar kitomis priemonėmis bei būdais pateikiamos Konfidencialios informacijos; (5) nenaudoti Konfidencialios informacijos taip, kad tai tiesiogiai ar netiesiogiai pakenktų, prieštarautų ar darytų žalą Šalių interesams.
	3. Šalys turi teisę atskleisti Konfidencialią informaciją tik įstatymų nustatytais atvejais ir tvarka kompetentingoms institucijoms, taip pat Kontrolės tarybai, su sąlyga, kad jos nariai įsipareigojo saugoti Konfidencialią informaciją.
10. **SUTARTIES GALIOJIMAS, NUTRAUKIMAS IR KEITIMAS**
	1. Sutartis įsigalioja nuo sudarymo momento ir galioja neterminuotai.
	2. Sutartis gali būti nutraukta, pakeista ir (ar) papildyta raštišku Šalių susitarimu.
	3. Pavedimo davėjas turi teisę vienašališkai nutraukti Sutartį apie tai pranešęs organizacijai ne vėliau kaip iki einamųjų kalendorinių metų gruodžio 1 d. Nurodytu atveju Sutartis laikoma nutraukta nuo einamųjų kalendorinių metų gruodžio 31 d.
11. **PRANEŠIMAI**
	1. Visa Šalių tarpusavio korespondencija, įskaitant bet neapsiribojant Užsakymais, Užsakymų patvirtinimais, siunčiama Sutartyje nurodytais adresais, el. pašto adresais, paštu arba įteikiama asmeniškai pasirašytinai arba per Elektroninę sistemą, jei šioje Sutartyje nenustatyta kitaip.
	2. Šalys susitaria paskirti asmenis, atsakingus už šios Sutarties vykdymą:
		1. Organizacijos skiriamas asmuo: Erika Gražienė, erika.graziene@gamtosateitis.lt, mob. tel.: 860090977.
		2. Pavedimo davėjo skiriamas asmuo: \_\_\_\_\_\_\_\_\_\_\_\_\_\_\_\_\_\_\_\_\_.
	3. Vienos Šalies pranešimai ir kita korespondencija yra laikomi kitos Šalies gautais: įteikimo dieną, jeigu įteikta pasirašytinai; kitą dieną po išsiuntimo, jeigu siųsta registruotu paštu; išsiuntimo dieną, jeigu išsiųsta elektroniniu paštu (jeigu el. laiškas išsiųstas ne darbo valandomis, pranešimai laikomi įteiktais kitą dieną po išsiuntimo).
12. **BAIGIAMOSIOS NUOSTATOS**
	1. Šiai Sutarčiai yra taikoma Lietuvos Respublikos teisė.
	2. Visi ginčai, susiję su šia Sutartimi, spendžiami derybomis. Nepavykus išspręsti ginčo derybomis, ginčai sprendžiami Lietuvos Respublikos teisės aktų nustatyta tvarka pagal Organizacijos registruotos buveinės vietą.
	3. Jeigu kuri nors šios Sutarties nuostata prieštarauja Lietuvos įstatymams arba dėl kurios kitos priežasties tampa dalinai arba visai negaliojančia, ji nedaro negaliojančiomis likusių Sutarties nuostatų. Tokiu atveju, Šalys susitaria pakeisti negaliojančią nuostatą nauja ir teisėta nuostata, kuri, kiek tai įmanoma, turėtų tą patį teisinį ir ekonominį poveikį kaip ir pakeistoji norma.
	4. Visi Sutarties pakeitimai, papildymai ir priedai galioja tik tuo atveju, jei yra sudaryti raštu ir Šalių tinkamai pasirašyti. Visi Sutarties pakeitimai ir (ar) papildymai bei priedai yra neatskiriama šios Sutarties dalis.
	5. Sutartis sudaryta lietuvių kalba dviem vienodą teisinę galią turinčiais egzemplioriais, po vieną kiekvienai Šaliai.
13. **ŠALIŲ PARAŠAI IR REKVIZITAI**

|  |  |
| --- | --- |
| **PAVEDIMO DAVĖJAS** | **ORGANIZACIJA** |
| **[Pavadinimas]** | **VšĮ „Gamtos ateitis“** |
| Juridinio asmens kodas  | Juridinio asmens kodas 303208956 |
| PVM mokėtojo kodas  | PVM mokėtojo kodas LT100009196518 |
| Registruotos buveinės adresas  | Registruotos buveinės adresas Arimų g. 18 Vilnius |
| Tel. El. paštas  | Tel.: +370 655 02 837El. paštas: info@gamtosateitis.lt |
| Banko sąskaitos duomenysBankas Sąskaitos Nr.  | Banko sąskaitos duomenysBankas Luminor Bank ABSąskaitos Nr. A/S LT62 4010 0510 0184 0728 |
| **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**/Pareigos//Vardas, Pavardė/ | **\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**DirektoriusKarolis Šiaudkulis |